അമ്മയ്ക്ക് വീട്ടുജോലികള് ലളിതമാക്കാന് 8ഇന്1 ഉപകരണം കണ്ടുപിടിച്ചു 14 വയസുകാരിക്ക് അവാര്ഡ് ഇന്ത്യയിലെ സ്ത്രീകള് ദിവസവും കുറഞ്ഞത് അഞ്ച് മണിക്കൂറെങ്കിലും അടുക്കളയിലും മറ്റ് വീട്ടു ജോലികള്ക്കും മാത്രമായി ചിലവഴിക്കുന്നുണ്ട്. പലര്ക്കും ഒരേ സമയം തന്നെ പല ജോലികള് ചെയ്യേണ്ട സാഹചര്യവും ഉണ്ടാകാറുണ്ട്. മറ്റ് ജോലികള്ക്ക് പോകുന്ന സ്ത്രീകള്ക്കാണ് ഈ അവസ്ഥ കൂടുതലായി അനുഭവിക്കേണ്ടി വരുന്നത്. മദ്ധ്യപ്രദേശിലെ ഡോക്രിഖേഡ ഗ്രാമത്തിലെ 14 വയസുകാരിയായ നവശ്രീ താക്കൂറിന്റെ അമ്മ രജനി ഭായിക്കും ഇതേ പ്രശ്നം നേരിടേണ്ടി വന്നിട്ടുണ്ട്. അവര് അതിരാവിലെ തന്നെ എഴുന്നേറ്റ് വീട്ടുകാര്ക്കുള്ള ഭക്ഷണം തയ്യാറാക്കിയ ശേഷം വൈകുന്നേരം വരെ വയലില് ജോലിക്ക് പോകുമായിരുന്നു. നവശ്രീയും അവളുടെ മൂത്ത സഹോദരിയും അമ്മയെ സഹായിച്ചിരുന്നെങ്കിലും ചില ജോലികള് ബാക്കി കാണും. അത് രജനി ജോലി കഴിഞ്ഞ് തിരിച്ചെത്തിയ ശേഷം പൂര്ത്തിയാക്കുമായിരുന്നു. വൈകുന്നേരങ്ങളില് പഠിക്കാനുള്ളതു കാരണം അവര്ക്ക് അമ്മയെ സഹായിക്കാന് കഴിയുമായിരുന്നില്ല. അതുകൊണ്ടു തന്നെ അമ്മയെ സഹായിക്കാന് ഒരു വഴി കാണണമെന്ന് പതിനാലു വയസുകാരിയായ നവശ്രീയ്ക്ക് തോന്നി. അങ്ങനെയാണ് കുറഞ്ഞ സമയം കൊണ്ട് കൂടുതല് ജോലികള് ചെയ്യാന് കഴിയുന്ന ഒരു ഉപകരണം കണ്ടുപിടിക്കണമെന്ന് അവള് തീരുമാനിച്ചത്. അമ്മയുടെ ജോലി ഭാരം കുറയ്ക്കാനുള്ള ശ്രമങ്ങള് 2019ലാണ് ഉപകരണം കണ്ടുപിടിക്കണമെന്ന് നവശ്രീ തീരുമാനിക്കുന്നത്. ഒരേ സമയം വ്യത്യസ്ത ജോലികള് ഒന്നിച്ചു ചെയ്യുന്നതിലൂടെ സമയവും ലാഭിക്കാന് കഴിയുമെന്ന് അവള് മനസിലാക്കി. ആദ്യം തന്നെ മനസില് ഒരു രൂപം സങ്കല്പിക്കുകയും അത് പേപ്പറിലേക്ക് പകര്ത്തുകയും ചെയ്തു. ഒരേ സമയം പച്ചക്കറികള് മുറിക്കാനും മറ്റ് വിഭവങ്ങള് പാചകം ചെയ്യാനും സഹായിക്കുന്ന രീതിയിലുള്ള ഉപകരണം നിര്മിക്കാനാണ് അവള് തീരുമാനിച്ചത്. ലളിതമായ ശാസ്ത്ര തത്വങ്ങള് ഉപയോഗിച്ചാണ് ഉപകരണം നിര്മിക്കാന് തീരുമാനിച്ചത്. അതിനായി സ്കൂളിലെ സയന്സ് അദ്ധ്യാപികയായ ആരാധനാ പട്ടേലിന്റെ സഹായവും തേടിയിരുന്നു. ഉപകരണത്തിന്റെ ഡിസൈന് പ്രവര്ത്തിക്കുമോ എന്നറിയാന് ആരാധന മരപ്പണിക്കാരെ സമീപിക്കുകയും ചെയ്തിരുന്നു. അവരുടെ അഭിപ്രായ പ്രകാരം ഉപകരണത്തിന് വേണ്ട മാറ്റം വരുത്തുകയും 2021 ഓടെ അത് നിര്മിക്കികയും ചെയ്തു. മള്ട്ടി യൂസ് കിച്ചണ് മെഷീന് എന്നാണ് ഇതിന് പേരിട്ടിരിക്കുന്നത്. ഉപകരണത്തിന്റെ പ്രവര്ത്തനം കൈകൊണ്ട് പ്രവര്ത്തിപ്പിക്കാവുന്ന ഈ ഉപകരണത്തിന് എട്ട് ജോലികളാണ് ഒരേ സമയം ചെയ്യാന് കഴിയുന്നത്. പച്ചക്കറി അരിയുക, ജ്യൂസ് പിഴിഞ്ഞെടുക്കുക, സുഗന്ധവ്യഞ്ജനങ്ങള് ചതയ്ക്കുക, ചപ്പാത്തി പരത്തുക തുടങ്ങിയ എട്ടു പ്രവര്ത്തനങ്ങളാണ് ഉപകരണത്തില് ഉള്ളത്. തേക്ക് തടിയും സ്റ്റീല് പ്ലേറ്റുകളും കപ്പുകളും മറ്റു വസ്തുക്കളും ഉപയോഗിച്ചാണ് ഉപകരണം നിര്മിച്ചിരിക്കുന്നത്. ഉപകരണത്തിന്റെ നിര്മാണ ചിലവ് സാധനങ്ങള് വാങ്ങുന്നതിന്, നാഷണല് ഇന്നവേഷന് ഫൗണ്ടേഷനാണ് ഫണ്ട് നല്കിയത്. ഉപകരണം ബ്ലോക്കുകളായിട്ടാണ് നിര്മിച്ചിരിക്കുന്നത്. അതുകൊണ്ടുതന്നെ നീക്കം ചെയ്യാന് കഴിയുന്ന ഭാഗങ്ങളാണ് ഉപകരണത്തിലുള്ളത്. ഒരു മരപ്പണിക്കാരന്റെ സഹായത്തോടെ നിര്മിച്ച ഈ ഉപകരണത്തിന് 3000 രൂപയില് താഴെയാണ് ചിലവുവന്നത്. ഝട്ഫട്ട് കാം, മാ കോ ആരം വേഗത്തിലുള്ള ജോലിയും അമ്മയ്ക്ക് ആശ്വാസവും എന്ന ടാഗ്ലൈനും നവശ്രീ ഉപകരണത്തിന് നല്കിയിട്ടുണ്ട്. ഉപകരണത്തിന്റെ കാര്യക്ഷമത പരിശോധിക്കാന് നവശ്രീയുടെ അമ്മ ഏതാനും ആഴ്ചകള് ഉപയോഗിച്ചിരുന്നു. വേഗത്തിലും വൃത്തിയായും ജോലി തീര്ക്കാന് ഈ ഉപകരണം സഹായിച്ചു എന്നാണ് അവര് പറയുന്നത്. പച്ചക്കറികള് മുറിക്കുന്നതിനും വെളുത്തുള്ളി ചതയ്ക്കുന്നതിനും നാരങ്ങാനീര് എടുക്കുന്നതിനും മറ്റും എനിക്ക് ഒന്നിലധികം പാത്രങ്ങള് ആവശ്യമാണ്. എന്നാല് ഈ ഉപകരണം ഉപയോഗിച്ച് എനിക്ക് എല്ലാ ജോലികളും ഒരു പാത്രത്തില് തന്നെ ചെയ്യാന് കഴിയും. ഇതിന്റെ ഗുണം, പാചകം ചെയ്ത ശേഷം കഴുകാന് പാത്രങ്ങള് കുറവാണ് എന്നതാണ്, രജനി ബായ് പറയുന്നു. നാഷണല് ഇന്നൊവേഷന് ഫൗണ്ടേഷന്എന്ഐഎഫ് നവശ്രീക്ക് ഇന്സ്പയര് അവാര്ഡ് നല്കി. കൂടാതെ പേറ്റന്റ് നല്കാനുള്ള ശ്രമത്തിലുമാണ്. അമ്മയുടെ ജോലിഭാരം കുറയ്ക്കാനുള്ള ശ്രമത്തില് നിന്നും നവശ്രീ ഇന്ന് കണ്ടെത്തിയത് ലോകമെമ്ബാടുമുള്ള സ്ത്രീകള്ക്ക് കൂടെ സഹായകമായ രീതിയിലുള്ള ഒരു ഉപകരണമാണ്. ഈ കണ്ടുപിടുത്തത്തോടെ പുതിയ തലമുറയ്ക്ക് മാതൃകയായി മാറുകയാണ് നവശ്രീ എന്ന പതിനാലു വയസുകാരി.